**Koncerten med folkrock-sangeren Night Beds flyttes til BETA**
*Koncerten med den roste amerikanske folkrock-sanger Night Beds den 17. november flyttes fra Lille VEGA til BETA. Tidspunkt og pris er uændret.*

Billetter købt til Lille VEGA kan også benyttes til koncerten i BETA, og yderligere billetter er til salg via Billetnet og BETAs hjemmeside.

**Folkrock med finesse som Jeff Buckley og indlevelse som Ryan Adams**
Winston Yellen, som er manden bag [Night Beds](http://www.nightbeds.org/), spiller en ærlig blanding af folk, alternativ pop og en smule country. De afvæbnende sange kredser hovedsageligt om forliste forhold og ensomme nætter.

Teksterne formår langsomt at snige sig ind under huden, for Yellen besidder samme finesse som Jeff Buckley og en legende indlevelse a la Ryan Adams.

**Rost debutalbum skrevet med inspiration fra tab og Johnny Cash**

Efter at have rejst rundt mellem staterne i fem måneder for at fordøje, at han var droppet ud af college og havde mistet sit job og sin kæreste, vendte Yellen tilbage til hjembyen Nashville.

Her lånte han penge nok til at leje en gammel, isoleret villa, der viste sig tidligere at have tilhørt Johnny Cash og June Carter. Inspireret af den heldige tilfældighed begyndte han at skrive sange til debutalbummet *Country Sleep*.

Albummet er blevet rost af udenlandske medier som Pitchfork, der gav det [7,7/10](http://pitchfork.com/reviews/albums/17656-country-sleep/) og danske medier som Gaffa, som tildelte [4/6 stjerner](http://gaffa.dk/anmeldelse/68172) med ordene: ”*Night Beds giver løfter for fremtiden med en sangskriver, der har talentet inden for rækkevidde.*”

Lyt blandt andet til den enkle ”[Even If We Try](https://www.youtube.com/watch?v=7iljkaDZvyw)”, som forsigtigt udvikler sig til et violinbåret drømmelandskab. Eller sangen om den besnærende ”[Ramona](https://www.youtube.com/watch?v=qLMeIsA1xDc)”, der bliver ledsaget af en skramlet country-guitar og masser af steel pedal.

**Fakta om koncerten:**
Night Beds (US)
Søndag den 17. november kl. 21
BETA, Øresundsvej 6, 2300 Copenhagen S

145 kr. + gebyr
Forsalg via Billetnet og BETAs hjemmeside.
Læs mere om koncerten på <http://www.beta2300.dk>.

*For yderligere oplysninger kontakt venligst*
Mathias Nielsen
PR-ansvarlig, BETA
mathias@amagerbio.dk